Diari Oficial de la Generalitat Valenciana


Sumari del DOGV 7833, del 21-07-2016 (2016/5814)

RESOLUCIÓ de 7 de juliol de 2016, de les direccions generals de Formació Professional i Ensenyaments de Règim Especial, i Centres i Personal Docent per la qual es dicten instruccions en matèria d'ordenació acadèmica i d'organització de l'activitat docent als centres de la Comunitat Valenciana que impartisquen Ensenyaments Esportius de Règim Especial durant el curs 2016-2017.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7833

Data del DOGV
:   21-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5814


Data del document
:   07-07-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 7 de juliol de 2016, de les direccions generals de Formació Professional i Ensenyaments de Règim Especial, i Centres i Personal Docent per la qual es dicten instruccions en matèria d'ordenació acadèmica i d'organització de l'activitat docent als centres de la Comunitat Valenciana que impartisquen Ensenyaments Esportius de Règim Especial durant el curs 2016-2017. [2016/5814]  
Atenent el que disposen el Decret 132/2012, de 31 d'agost, del Consell, pel qual es regulen els Ensenyaments Esportius de Règim Especial a la Comunitat Valenciana, així com el Decret 155/2015, de 18 de setembre, del Consell, pel qual s'aprova el Reglament orgànic i Funcional de la Conselleria d'Educació, Cultura i Esport (DOCV 7620, 22.09.2015), i d'acord amb el que preveu el Reial Decret 1363/2007, de 24 d'octubre, pel qual s'estableix l'ordenació general dels Ensenyaments Esportius, s'estableixen les instruccions i els criteris per al curs 2016-2017 respecte a les mesures de coordinació docent, els horaris lectius i els aspectes didacticoorganitzatius que afecten aquests ensenyaments en l'àmbit de la Comunitat Valenciana.  
  
Primer. Àmbit d'aplicació  
Aquests criteris seran aplicables, per al curs 2016-2017, en centres públics i centres autoritzats de la Comunitat Valenciana que ofereixen Ensenyaments Esportius de Règim Especial.  
  
Segon. Projecte educatiu  
1. Atenent el que disposa el Decret 132/2012, de 31 d'agost, del Consell, pel qual es regulen els Ensenyaments Esportius de Règim Especial a la Comunitat Valenciana (DOCV 6853, 03.09.2012), el projecte educatiu del centre arreplegarà els valors, objectius i les seues prioritats d'actuació, i incorporarà la concreció dels currículums, entre altres aspectes.  
2. Els centres desenvoluparan els currículums establits per l'Administració educativa corresponent i buscaran adaptar la programació i la metodologia del currículum a les característiques de l'alumnat i a les possibilitats formatives del seu entorn, i utilitzaran, si és el cas, les mesures flexibilitzadores que haja autoritzat l'Administració educativa competent.  
  
Tercer. Programació general anual  
Els centres elaboraran al principi de cada curs una programació general anual que arreplegue tots els aspectes relatius a l'organització i el funcionament del centre, inclosos els projectes, el currículum, les normes, i tots els plans d'actuació acordats i aprovats per al curs acadèmic.  
  
Una còpia d'aquesta haurà de ser remesa a la direcció territorial d'Educació corresponent abans que es complisca el primer mes del curs acadèmic. I qualsevol variació o ampliació al llarg del curs de les dades arreplegades en la programació general anual serà comunicada a aquesta en els terminis previstos en el mateix document.  
  
Quart. Programacions didàctiques  
1. Els centres elaboraran les programacions didàctiques, enteses com els instruments de planificació curricular específics para cada un dels mòduls i blocs de Formació.  
2. Els professorat responsable de cada mòdul donarà a conéixer al començament de cada curs a l'alumnat la programació didàctica, la qual inclourà per a cada bloc o mòdul d'ensenyament per nivell, almenys, els objectius, continguts, mètodes pedagògics, criteris d'avaluació mínims exigibles per a obtindre una valoració positiva, criteris de qualificació, així com els procediments d'avaluació de l'aprenentatge que s'utilitzaran.  
  
Cinqué. Organització dels horaris i del calendari lectiu  
1. La duració dels ensenyaments i la càrrega lectiva dels blocs i els mòduls formatius de cada nivell i grau són les que estableix l'article 7 del Decret 132/2012, de 31 d'agost, del Consell, pel qual es regulen els Ensenyaments Esportius de Règim Especial a la Comunitat Valenciana i d'acord amb el que preveu el Reial Decret 1363/2007, de 24 d'octubre, pel qual s'estableix l'ordenació general dels Ensenyaments Esportius.  
  
2. Als efectes de facilitar una major flexibilitat, la direcció general amb competències en l'ordenació dels Ensenyaments Esportius de Règim Especial, podrà autoritzar, amb caràcter excepcional, altres distribucions dels horaris i del calendari lectiu, amb l'informe favorable de la Inspecció d'Educació.  
3. La distribució horària i el calendari de totes les activitats lectives programades per al desenvolupament dels ensenyaments, haurà de ser publicada en els mateixos centres per a coneixement de l'alumnat des del començament de les dites activitats, sempre d'acord amb la normativa vigent.  
4. La distribució horària establirà un mínim de 3 i un màxim de 6 sessions diàries. L'horari setmanal no podrà ser superior a 5 dies ni inferior a 2 dies.  
5. El calendari s'adaptarà, amb caràcter general, a les directrius fixades en la Resolució de 7 de juny de 2016, de la Direcció General de Centres i Personal Docent, per la qual es fixa el calendari escolar del curs acadèmic 2016-2017.  
  
Sisé. Constitució de grups  
Caldrà ajustar-se al que disposa la resolució d'obertura i funcionament del centre corresponent, així com a la normativa vigent en matèria de ràtios d'alumnat per aula.  
  
Seté. Formats de flexibilització horària  
1. S'entén per flexibilitat horària qualsevol calendari diferent del que marque l'inici i/o final de curs estipulat en la Resolució, de 7 de juny de 2016, de la Direcció General de Centres i Personal Docent, per la qual es fixa el calendari escolar del curs acadèmic 2016-2017  
  
2. En el cas de sol·licitar una distribució temporal extraordinària, en els termes que estableix el Decret 132/2012, de 31 d'agost, del Consell, pel qual es regulen els Ensenyaments Esportius de Règim Especial a la Comunitat Valenciana, en els seus articles 14 i 17, s'haurà de sol·licitar a la direcció general amb competències en ordenació d'aquests ensenyaments. El model de sol·licitud serà l'annex I de la present resolució i es trobarà disponible en la pàgina web de la Conselleria d'Educació, Investigació, Cultura i Esport, en el Servei d'Ensenyaments de Règim Especial:  
http://www.ceice.gva.es/web/ensenanzas-regimen-especial/ensenanzas-deportivas.  
3. La sol·licitud d'autorització per a una distribució temporal extraordinària s'haurà de realitzar abans de l'11 de novembre de 2016. Qualsevol sol·licitud que es presente fora d'aquest termini serà desestimada.  
4. La sol·licitud d'autorització per a una distribució temporal extraordinària haurà d'acompanyar-se d'un informe que definisca detalladament els punts següents:  
- Criteris, circumstàncies i objectius pedagògics que justifiquen la necessitat de l'oferta de flexibilització sol·licitada  
- Distribució horària de tots els mòduls del cicle corresponent.  
  
- Calendari de totes les activitats programades  
- Horaris, grups i professorat.  
- En cas d'impartir determinats mòduls en modalitat semipresencial, haurà d'estar acompanyat d'una memòria explicativa en què conste l'organització de l'ensenyament de cada curs sol·licitat i establir quina part de cada mòdul es realitzarà en format presencial i quina part en format semipresencial, mitjançant quina plataforma i instruments realitzarà el seguiment de la docència i de l'alumnat, el tipus d'avaluació dels apartats dels mòduls sol·licitats la docència dels quals es realitze en les modalitats assenyalades, així com l'acreditació de la formació i/o experiència en ensenyament en línia del professorat.  
  
  
Huité. Modalitat semipresencial o a distància  
1. En cas de proposar ensenyaments d'algun bloc semipresencial o a distància, es requerirà autorització expressa per a aquests de la direcció general amb competències en centres docents, vista la proposta de la direcció general amb competències en ordenació d'aquests ensenyaments.  
Els centres que sol·liciten la dita autorització, hauran de disposar de l'autorització per a impartir el cicle corresponent en la seua modalitat presencial i estar impartint des d'almenys el curs anterior el cicle o mòduls per als quals sol·liciten l'autorització en la modalitat semipresencial o a distància. L'autorització s'haurà de sol·licitar, abans del 15 de juliol de 2016, a la direcció general amb competències en l'ordenació acadèmica dels Ensenyaments Esportius de Règim Especial.  
Els requisits de titulació del professorat seran els mateixos que per als ensenyaments corresponents en la modalitat presencial.  
2. De forma subsidiària, la regulació general de les condicions i els requisits de la modalitat semipresencial o a distància s'adequarà als establits en l'Ordre ECD/499/2015, de 16 de març, per la qual es regula el règim d'ensenyament a distància dels Ensenyaments Esportius de Règim Especial, en l'àmbit de gestió del Ministeri d'Educació, Cultura i Esport (BOE 71, 24/03/201) i en aquells aspectes no regulats per aquesta en l'Ordre de 4 de juliol 2008, de la Conselleria d'Educació, per la qual es regula l'organització dels ensenyaments dels cicles formatius de Formació Professional en la modalitat semipresencial o a distància en centres públics de la Comunitat Valenciana (DOCV 5818, 31.07.2008) per a centres de titularitat pública, i l'Ordre de 4 de maig de 2009, de la Conselleria d'Educació, per la qual es regulen l'autorització i l'organització dels ensenyaments de cicles formatius de Formació Professional Inicial en la modalitat semipresencial o a distància en centres autoritzats de la Comunitat Valenciana (DOCV 6037, 17.06.2009), per a centres autoritzats, ambdós modificades per l'Ordre 78/2010, de 27 d'agost, de la Conselleria d'Educació, per la qual es regulen determinats aspectes de l'ordenació i organització acadèmica dels cicles formatius de Formació Professional del sistema educatiu en l'àmbit territorial de la Comunitat Valenciana (DOCV 6347, 03.09.2010) en la seua disposició final segona.  
  
  
Nové. Proves d'accés  
Respecte a les proves d'accés que condueixen a les titulacions oficials de Tècnic Esportiu i Tècnic Esportiu Superior, i a les formacions esportives de nivell I i de nivell III, caldrà ajustar-se al que disposa la normativa vigent emesa des de la Conselleria d'Educació, Investigació, Cultura i Esport.  
  
Deu. Proves d'accés específiques  
Respecte a les proves específiques d'accés que condueixen a les titulacions oficials de Tècnic Esportiu i Tècnic Esportiu Superior, i a les formacions esportives de nivell I i de nivell III, tenint en compte la normativa vigent de referència, es procedirà de la manera següent:  
  
1. Convocatòria i realització  
Els mateixos centres autoritzats podran convocar les proves de caràcter específic. En el cas de centres públics, la direcció general amb competències en ordenació acadèmica d'aquests ensenyaments convocarà les dites proves, i indicaran, així mateix, les seus de realització.  
Amb caràcter general, la realització de les proves es desenvoluparà en el període comprés entre l'1 de setembre i el 16 de setembre de 2016, ambdós inclosos.  
La realització de la prova d'accés fora del període establit en el punt anterior serà considerada com a excepcional, i, per tant, haurà de sol·licitar-se a la direcció general amb competències en ordenació d'aquests ensenyaments, amb justificació dels seus motius, i haurà de comptar amb l'informe de la Inspecció d'Educació.  
2. Designació de la Comissió Avaluadora  
a) Els centres autoritzats sol·licitaran a la direcció territorial d'Educació corresponent, amb almenys deu dies d'antelació a la celebració de les proves, la designació del tribunal, per a la qual cosa s'inclourà la proposta del secretari o de la secretària i dels examinadors o examinadores previstos en la normativa corresponent per a cada especialitat.  
b) A l'esmentada sol·licitud s'adjuntarà còpia de la documentació que acredite la titulació requerida a les persones examinadores. La sol·licitud haurà d'informar, si més no, de la data, el lloc de celebració i el nivell de la modalitat o especialitat esportiva a què va dirigida, d'acord amb el model establit en l'annex I d'aquestes instruccions.  
c) La direcció territorial d'Educació, una vegada estudiada la proposta, nomenarà el tribunal avaluador el president del qual serà un inspector o una inspectora d'Educació, tal com estableix l'article 25 del Decret 132/2012, de 31 d'agost, del Consell, pel qual es regulen els Ensenyaments Esportius de Règim Especial a la Comunitat Valenciana, i actuarà com a secretari o secretària la persona designada pel president o la presidenta de la comissió avaluadora, oïda la proposta del centre.  
d) El centre autoritzat que convoque proves específiques haurà d'aportar al president o a la presidenta del tribunal, amb almenys 48 hores d'antelació, la llista de persones preinscrites en la prova específica convocada.  
  
Onze. Requisits d'accés  
Els requisits d'accés als Ensenyaments Esportius de Règim Especial s'ajustaran al que estableixen els articles 19 i 20 del Decret 132/2012 de 31 d'agost, del Consell, pel qual es regulen els Ensenyaments Esportius de Règim Especial a la Comunitat Valenciana.  
  
Dotze. Admissió i matriculació de l'alumnat  
En els centres autoritzats els terminis d'admissió i matriculació de l'alumnat seran els establits pel mateix centre educatiu, seguint els criteris que es detallen a continuació per a organitzar l'admissió i matriculació dels seus alumnes.  
a) En el termini que els centres establisquen, l'alumnat presentarà la sol·licitud d'admissió omplint l'annex II-A per al cicle inicial, l'annex II-B per al cicle final o l'annex I-A per al cicle de grau superior, i haurà d'adjuntar la documentació que s'hi indica i que justifica la possessió dels requisits acadèmics exigits per a l'accés als Ensenyaments Esportius, així com la superació dels requisits específics d'accés al grau o nivell de la modalitat o especialitat elegida.  
  
b) Els centres establiran i faran públics els criteris que s'aplicaran en l'admissió, quan el nombre de sol·licituds supere les places oferides. Es donarà l'adequada publicitat a aquests criteris des de l'inici del termini de presentació de sol·licituds.  
c) Una vegada finalitzat el termini de sol·licitud d'admissió, els centres autoritzats faran públiques les llistes provisionals d'alumnes admesos, i establiran un procediment de reclamació per a l'alumnat exclòs. Una vegada resoltes les reclamacions pel mateix centre, es farà pública la llista definitiva d'alumnat admés.  
d) Els centres establiran i faran públics els preus totals dels ensenyaments que impartisquen abans del començament de la prova específica d'accés, i informaran, així mateix, amb la suficient antelació de tots aquells extrems que l'alumnat haja de conéixer respecte d'això.  
e) Els centres autoritzats hauran de remetre als centres públics d'adscripció respectius la llista nominal de tot l'alumnat, d'acord amb el model indicat en l'annex II d'aquestes instruccions i per cada alumne, l'annex corresponent assenyalat en el punt a) d'aquest article acompanyat de la documentació requerida.  
La tramesa de l'esmentada documentació haurà de realitzar-se dins de les tres primeres setmanes des de l'inici de les classes.  
f) La secretaria del centre públic d'adscripció garantirà que les matrícules de l'alumnat dels centres s'han formalitzat amb documents que acrediten la possessió dels requisits previs establits.  
g) La matrícula de l'alumnat haurà d'haver-se formalitzat en la data d'inici de les activitats escolars del curs acadèmic.  
Per als centres públics, la direcció general amb competències en ensenyaments esportius publicarà la convocatòria corresponent que estipule l'admissió i matrícula de l'alumnat per als esmentats ensenyaments.  
  
Tretze. Mòdul de Projecte Final  
1. El grau superior de les diferents modalitats o especialitats esportives incorpora un mòdul de Projecte Final, que tindrà caràcter integrador dels coneixements adquirits durant el període de formació, s'organitzarà sobre la base de la tutorització individual i col·lectiva, i es presentarà en finalitzar la resta dels mòduls comuns i específics d'ensenyament esportiu.  
2. Per a l'organització i la coordinació del mòdul de Projecte Final s'establirà un període d'inici, coordinat pel tutor o la tutora del col·lectiu, amb almenys sis hores presencials en el centre docent per a professorat i alumnat, i es dedicarà al plantejament, disseny i adequació dels diversos projectes a realitzar.  
3. El mòdul professional de Projecte Final tindrà les fases de realització següents:  
a)Presentació i valoració de propostes  
Els projectes podran ser proposats per l'alumnat, mitjançant la sol·licitud d'inscripció per a la seua realització que figura en l'annex III d'aquestes instruccions, o per l'equip docent d'Ensenyaments Esportius del grup a què pertanga l'alumne o alumna.  
b) Designació de tutor o tutora individual del projecte  
L'equip docent del grup acordarà, en reunió convocada a aquest efecte, la designació dels tutors o tutores individuals.  
c) Assignació de projectes  
L'equip docent del grup assignarà projectes o acceptarà els proposats per l'alumnat, i ho farà constar mitjançant una acta que es publicarà en el tauler d'anuncis del centre docent.  
  
L'alumnat, la proposta de projecte del qual no fóra acceptada per l'equip docent del grup, disposarà d'un termini de quinze dies hàbils, després de notificades les causes de manera individualitzada a l'alumnat, per a introduir les modificacions oportunes o procedir a la presentació d'una nova proposta. Transcorregut el dit termini, si no s'hagueren presentat modificacions o una nova proposta que fóra acceptada, l'equip docent li assignarà un d'ofici.  
d) Registre de la proposta  
Una vegada assignats els projectes i designada la seua tutoria individual, quedarà registrada en la secretaria del centre docent. El registre de la proposta haurà de realitzar-se almenys dos mesos abans de la data que el centre establisca per a la seua exposició o defensa.  
Una vegada registrada la proposta, l'alumne o l'alumna podrà sol·licitar la renúncia a la convocatòria segons s'estableix en la normativa vigent sobre avaluació.  
e) Entrega, exposició o defensa  
Una vegada acceptada la proposta del projecte o assignat aquest, el tutor o la tutora individual fixarà les dates en què l'alumnat haurà de lliurar, exposar i defendre cada projecte. Les esmentades dates seran publicades en el tauler d'anuncis del centre docent.  
L'absència de presentació del projecte tindrà la consideració de convocatòria consumida, excepte si es presenta la renúncia corresponent en els termes que preveu la normativa d'avaluació d'Ensenyaments Esportius.  
f) Avaluació del Projecte  
Per a dur a terme tal fi, es constituirà un tribunal que estarà format, almenys, pel cap de Departament d'Ensenyaments Esportius, que actuarà de president, el tutor o la tutora individual i qui haguera exercit la tutoria col·lectiva. En el cas que ambdós tutories hagueren sigut exercides per la mateixa persona, la direcció del centre docent designarà un professor o professora de l'equip docent del grup.  
4. La qualificació del mòdul de projecte serà numèrica, d'un a deu, sense decimals, per a aquelles modalitats emparades pel Reial Decret 1913/1997, i segons establisca el Reial Decret que crea el respectiu títol, atenent el que estableix la disposició transitòria primera del Decret 132/2012, de 31 d'agost, del Consell, pel qual es regulen els Ensenyaments Esportius de Règim Especial a la Comunitat Valenciana, que determina que: «En virtut de la disposició transitòria segona del Reial Decret 1363/2007, de 24 d'octubre, fins que es creen els nous títols i ensenyaments en les modalitats i especialitats d'Atletisme, Bàsquet, Handbol, esports de Muntanya i Escalada, esports d'Hivern i Futbol, que van ser establides a l'empara del que disposa el Reial Decret 1913/1997, de 19 de desembre, s'impartiran d'acord amb el que preveuen els reials decrets que van crear els títols i ensenyaments mínims respectius».  
Es consideren positives les qualificacions iguals o superiors a cinc punts.  
Els criteris de qualificació, com a percentatge de la nota final, seran els següents:  
a) Aspectes formals (presentació, estructura documental, organització i redacció, entre altres): 20 %  
b) Continguts (dificultat, grau de resolució de la proposta, originalitat, actualitat, alternatives presentades i resultats obtinguts, entre altres): 50 %  
c) Exposició i defensa (qualitat de l'exposició oral i de les respostes a les preguntes plantejades pels membres del tribunal): 30 %  
Cada membre emetrà una qualificació sobre cada apartat basant-se en el percentatge establit, i s'obtindrà la seua mitjana en cada cas.  
La qualificació final serà la suma de les mitjanes dels diversos apartats sense cap xifra decimal utilitzant per a això la regla de l'arredoniment.  
Si el projecte no obté una qualificació positiva en el seu primer període de realització, el tribunal elaborarà un informe en què consten els defectes que hagen de ser esmenats. L'alumne o alumna, amb l'orientació del tutor o de la tutoria individual, podrà completar o modificar el projecte inicial, per a la seua presentació, avaluació i qualificació en la convocatòria extraordinària.  
5. En el cas de titulacions de Tècnic Esportiu Superior emparades pel Decret 1363/2007, de 24 d'octubre, la qualificació del mòdul de Projecte serà d'apte o apta o no apte o apta, tal com estableix l'article 33 del Decret 132/2012, de 31 d'agost, del Consell, pel qual es regulen els Ensenyaments Esportius de Règim Especial a la Comunitat Valenciana.  
  
6. Una vegada avaluat tot l'alumnat, es publicarà en el tauler d'anuncis del centre educatiu corresponent l'acta d'avaluació del Projecte Final.  
7. El centre docent fomentarà la creació d'un fons documental amb un exemplar de cada projecte, a partir dels projectes originals amb indicació de l'autoria, i es conservarà la informació més rellevant sobre aquests, per a posteriors consultes.  
8. Els autors o les autores dels projectes tenen plena disposició i dret exclusiu a l'explotació del projecte presentat, sense més limitacions que les contingudes en el Reial Decret Legislatiu 1/1996, de 12 d'abril, en matèria de propietat industrial i intel·lectual, sense perjuí de tot això, haurà de cedir al centre el projecte a efectes acadèmics.  
  
Catorze. Avaluació  
1. L'avaluació de l'aprenentatge de l'alumnat dels cicles d'Ensenyaments Esportius es realitzarà per mòduls. L'avaluació dels esmentats ensenyaments serà contínua i tindrà en compte el progrés de l'alumnat respecte a la formació adquirida en els distints mòduls que componen els blocs corresponents.  
Els processos d'avaluació s'adequaran a les adaptacions metodològiques de què haja pogut ser objecte l'alumnat amb discapacitat i es garantirà la seua accessibilitat a les proves d'avaluació.  
L'avaluació es realitzarà prenent com a referència els resultats d'aprenentatge i els criteris d'avaluació dels mòduls, així com els objectius generals del cicle d'Ensenyaments Esportius.  
La superació d'un cicle requerirà l'avaluació positiva de tots els mòduls que el componen.  
2. L'aplicació del procés d'avaluació contínua de l'alumnat requereix la seua assistència regular a les classes i activitats programades per als distints mòduls del cicle. Per a això, en règim presencial, serà necessària l'assistència, almenys, al 85 % de les classes i activitats previstes en cada mòdul.  
En règim d'ensenyaments a distància, caldrà ajustar-se al que estableix l'article 18 del Decret 132/2012, de 31 d'agost, del Consell. En règim semipresencial, serà necessària l'assistència, almenys, del 40 % de les hores pràctiques de cada mòdul respecte del percentatge de presencialitat que estiga establit en el mòdul.  
La dita circumstància haurà de ser acreditada i certificada per la direcció d'estudis a partir dels parts de faltes d'assistència comunicades pel professorat que imparteix docència. L'incompliment del dit requisit suposarà la pèrdua del dret a l'avaluació contínua en el mòdul on no s'haja aconseguit l'assistència mínima i podrà suposar l'anul·lació de matrícula per inassistència en aplicació del que disposa l'apartat dènou d'aquestes instruccions.  
3. En les sessions d'avaluació, que presidirà el tutor del grup, estarà present l'equip docent i, si n'hi ha, el professorat especialista del cicle.  
  
4. L'expressió de l'avaluació final de cada un dels mòduls que componen el cicle es realitzarà en forma de qualificacions numèriques compreses entre 1 i 10, sense decimals.  
Es consideraran positives les qualificacions iguals o superiors a cinc i negatives la resta.  
5. La qualificació del mòdul de pràctiques s'expressarà en termes d'apte/no apte.  
6. Els mòduls convalidats es qualificaran amb les expressions «convalidat».  
7. Una vegada superats tots els mòduls que constitueixen el cicle, es determinarà la seua qualificació final. Per a això, es calcularà la mitjana ponderada de les qualificacions dels mòduls que tenen valoració numèrica; del resultat es prendrà la part sencera i les dues primeres xifres decimals, i s'arredonirà la xifra de les centèsimes.  
En el dit càlcul, per tant, no es tindran en compte les qualificacions d'apte o apta i convalidat.  
8. Respecte al dret de l'alumnat a l'objectivitat en l'avaluació, així com al procediment de reclamació, s'aplicarà el que disposa l'Ordre 32/2011, de 20 de desembre, de la Conselleria d??Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'estableix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.  
  
  
Quinze. Documents d'avaluació  
1. Els expedients acadèmics personals de l'alumnat, la titularitat de què haurà de coincidir amb la llista nominal de l'alumnat matriculat, seran omplits i custodiats pel secretari o la secretària del centre on s'estiguen cursant aquests ensenyaments, i s'hi anotaran les qualificacions finals que figuren en les actes d'avaluació.  
2. Tant a l'acabament de la sessió ordinària com de l'extraordinària d'avaluació, els centres autoritzats ompliran dos exemplars de cada acta, una per al mateix centre i una altra per al centre públic a què està adscrit, el secretari de la qual serà la persona responsable de la seua custòdia i de fer els certificats que se sol·liciten. Aquest enviament s'efectuarà en les dues setmanes següents a la celebració de la sessió d'avaluació.  
Els centres autoritzats ompliran la base de dades que li serà proporcionada pel centre públic d'adscripció, que serà fidel reflex del que estableixen les actes d'avaluació, per a la confecció posterior dels certificats acadèmics.  
3. A l'acabament de la sessió d'avaluació, el tutor o la tutora del grup proporcionarà els seus resultats en un butlletí, que serà lliurat a l'alumnat amb les qualificacions obtingudes en cada mòdul.  
4. D'acord amb l'article 34 del Decret 132/2012, de 31 d'agost, tindran consideració de documents de l'avaluació: l'expedient acadèmic de l'alumne o alumna, les actes d'avaluació, el certificat acadèmic oficial i els informes d'avaluació individualitzats. D'aquests, tindran caràcter bàsic per a la mobilitat, el certificat acadèmic oficial i els informes d'avaluació individualitzats. El certificat oficial serà fidel reflex de l'expedient de l'alumne o de l'alumna.  
  
Setze. Autorització del professorat per a impartir el bloc específic  
  
Amb caràcter general, la docència dels Ensenyaments Esportius haurà de ser impartida pel professorat que complisca els requisits de titulació establits en l'article 41 del Decret 132/2012, de 31 d'agost, del Consell, així com en els respectius reials decrets pels quals s'estableixen els títols, s'aproven els ensenyaments comuns i es regulen les proves i els requisits d'accés de cada modalitat o especialitat esportiva.  
  
  
Dèsset. Convocatòries  
1. L'alumnat podrà disposar per cada curs acadèmic, per als mòduls impartits en el centre educatiu, d'una convocatòria ordinària i una altra extraordinària com a màxim.  
Igualment, podrà presentar-se a l'avaluació i qualificació final d'un mateix mòdul, incloses les convocatòries ordinàries i les extraordinàries, un màxim de quatre vegades a excepció del mòdul de pràctiques a què només podrà presentar-se en dues convocatòries.  
La no-presentació a una convocatòria, sense la renúncia prèvia a aquesta segons el que estableix l'apartat corresponent, constarà com a «no avaluat» i serà computada als efectes de la limitació indicada.  
2. L'alumnat que haja esgotat el nombre de convocatòries establides per a aqueix ensenyament i la modalitat podrà optar a sol·licitar una convocatòria extraordinària o de gràcia davant de la direcció territorial d'Educació corresponent.  
3. Convocatòries ordinàries  
Es realitzaran en finalitzar cada un dels blocs que formen part del curs acadèmic.  
4. Convocatòries extraordinàries  
Es realitzaran després de la convocatòria ordinària per als mòduls pendents.  
  
Dihuit. Anul·lació de matrícula a instància de la persona interessada  
1. L'alumnat o els seus representants legals tenen dret a l'anul·lació de la matrícula del curs, que implica la pèrdua dels seus drets a l'ensenyament, avaluació i qualificació de tots els mòduls en què s'haguera matriculat, independentment de la modalitat en què estigueren matriculats, a distància, presencial o semipresencial.  
2. Les sol·licituds d'anul·lació de matrícula hauran de presentar-se davant de la direcció del centre en què l'alumne o alumna curse els estudis, amb una antelació de, com a mínim, dos mesos respecte de la finalització del període lectiu corresponent als mòduls a impartir en el centre educatiu.  
3. Quan la matrícula només incloga el mòdul de Pràctiques o el mòdul de Projecte Final l'anul·lació se sol·licitarà amb antelació al seu inici.  
4. La direcció del centre on l'alumne o alumna curse estudis resoldrà, en el termini d'un mes, a comptar de l'endemà de la presentació, la sol·licitud oït, si és el cas, l'equip docent i el Departament d'Orientació, mitjançant una resolució que es comunicarà a la persona interessada segons el model publicat per ordre de la conselleria competent en matèria d'educació. Una còpia de l'esmentada resolució s'adjuntarà a l'expedient acadèmic de l'alumne o alumna i es notificarà, si és el cas, al centre públic a què està adscrit el centre privat. El silenci administratiu tindrà caràcter estimatori.  
Contra la resolució desestimatòria cabrà interposar recurs d'alçada davant de la direcció territorial d'Educació i Investigació corresponent, en el termini d'un mes a comptar de l'endemà de la notificació, la resolució del qual posarà fi a la via administrativa.  
5. L'alumnat a qui es concedisca l'anul·lació no serà inclòs en les actes d'avaluació i, en conseqüència, no se li computaran les convocatòries a què li haguera donat dret la matrícula. A més, l'alumnat que cursa els ensenyaments en un centre sostingut amb fons públics, perdrà el dret de reserva de la plaça per a posteriors cursos acadèmics, per la qual cosa, si desitja continuar en el futur els dits estudis, haurà de concórrer novament al procediment general d'admissió que s'establisca.  
  
6. L'anul·lació de matrícula és independent de la renúncia a convocatòries concretes de mòduls que pogueren sol·licitar-se, sense que la renúncia a convocatòries implique la renúncia de la matrícula.  
El contingut d'aquest apartat s'estableix sense perjuí del que disposa la normativa vigent d'avaluació i respecte a la renúncia a convocatòries de mòduls per determinades circumstàncies personals establida en l'apartat vint.  
  
Dènou. Anul·lació de matrícula per inassistència  
1. En règim presencial, l'assistència a les activitats de formació és la condició necessària que, amb caràcter general, manté vigent la matrícula en el cicle d'Ensenyaments Esportius, sense perjuí del que disposa el punt 6 d'aquest apartat. Per als mòduls en règim semipresencial, l'alumnat haurà de superar les tasques mínimes disposades pel professorat en la plataforma en línia.  
2. En el període que transcórrega des de l'inici del curs escolar fins a la seua finalització, quan un alumne o alumna acumule un nombre de faltes d'assistència injustificades, o amb justificació improcedent, igual o superior a l'establit en l'apartat següent, el director o la directora del centre, a proposta del tutor o tutora del grup d'alumnes, acordarà l'anul·lació de matrícula que s'haguera formalitzat.  
  
3. Junt amb els documents de matrícula el centre expedirà una comunicació a l'alumnat o als seus representants legals, en cas de menors d'edat, del nombre de faltes no justificades que determina l'anul·lació de la matrícula per inassistència de cada mòdul. En la comunicació s'indicaran, de forma expressa, els efectes que la no-justificació de les faltes pot tindre respecte a la vigència de la matrícula, així com el límit establit per a la seua anul·lació. L'alumnat o els seus representants legals firmaran l'acceptació de les esmentades condicions.  
4. El nombre de faltes no justificades, o amb justificació improcedent, que determina l'anul·lació de la matrícula prevista en l'apartat anterior, serà l'equivalent al 15 % de les hores de formació en el centre educatiu que corresponguen al total dels mòduls en què l'alumnat es trobe matriculat.  
Així mateix, serà causa d'anul·lació de matrícula la inassistència no justificada a les activitats formatives durant un període de 10 dies lectius consecutius.  
5. L'anul·lació de matrícula de l'alumne o alumna en el cicle formatiu per les causes establides en aquest apartat s'ajustarà al procediment següent:  
a) Aconseguit el límit del 15 % de faltes o complits els deu dies lectius d'inassistència continuada sense justificar o amb justificació improcedent, la direcció del centre comunicarà a l'alumne o a l'alumna o als seus representants legals l'anul·lació de la matrícula per inassistència, previ tràmit d'audiència a la persona interessada en el termini de dos dies hàbils. La persona interessada podrà reclamar davant de la direcció del centre l'esmentada resolució.   
En el cas que la reclamació siga desestimada pel director del centre, la persona interessada podrà presentar recurs davant de la Direcció Territorial d'Educació i Investigació, Cultura i Esport.  
b) Una còpia de la resolució de l'anul·lació de la matrícula, si és el cas, s'adjuntarà a l'expedient acadèmic de l'alumnat.  
c) Les comunicacions seran realitzades pel director o la directora del centre públic a petició del director o directora del centre privat autoritzat adscrit, una vegada comprovat que s'han dut a terme els tràmits previstos en aquest apartat.  
d) Les comunicacions s'efectuaran de manera que quede constància documentada o justificant de recepció d'aquestes.  
6. Als efectes del que preveu aquest apartat, es consideren faltes justificades les absències derivades de malaltia o accident de l'alumne o alumna, atenció a familiars o qualsevol altra circumstància extraordinària apreciada pel director o directora del centre on cursa els estudis.  
  
L'alumne o alumna aportarà la documentació que justifique degudament la causa de les absències.  
7. L'alumne o alumna la matrícula de què siga anul·lada per inassistència, perdrà la condició d'alumne o alumna en el cicle on estiguera matriculat i, en conseqüència, no serà inclòs en les actes d'avaluació final. A més, en els centres sostinguts amb fons públics, perdrà el dret de reserva de plaça com a alumne repetidor o alumna repetidora, i si desitja continuar en el futur els esmentats ensenyaments haurà de concórrer novament al procés general d'admissió que estiga establit.  
8. Els centres establiran el procediment mitjançant el qual es registraran les faltes d'assistència a les activitats de formació que es desenvolupen en el centre educatiu.  
  
Vint. Renúncia a la convocatòria  
1. A fi de no esgotar el límit de les convocatòries establides per als mòduls professionals de formació en el centre educatiu, l'alumnat o els seus representants legals podran renunciar a l'avaluació i qualificació d'una o les dues convocatòries del curs acadèmic de tots o algun dels mòduls, sempre que hi concórrega alguna de les circumstàncies següents:  
a) Malaltia prolongada o accident de l'alumne o l'alumna.  
b) Obligacions de tipus personal o familiar apreciades per l'equip directiu del centre que condicionen o impedisquen la normal dedicació a l'estudi.  
c) Exercici d'un lloc de treball.  
d) Maternitat o paternitat, adopció o acolliment.  
e) Ser víctima de violència de gènere.  
f) Altres circumstàncies, degudament justificades, que revisten caràcter excepcional.  
La sol·licitud perquè s'admeta la renúncia a la convocatòria es presentarà, amb una antelació mínima d'un mes a la data de l'avaluació final del mòdul o els mòduls afectats per la renúncia.  
El director o la directora del centre públic on conste l'expedient acadèmic de l'alumne o l'alumna resoldrà la petició, en el termini màxim de 10 dies hàbils; incorporarà una còpia a l'esmentat expedient i ho comunicarà a la persona interessada. El silenci administratiu tindrà caràcter desestimatori.  
Contra la resolució desestimatòria cabrà interposar recurs d'alçada davant de la direcció territorial d'Educació i Investigació, Cultura i Esport corresponent, en el termini d'un mes a comptar de l'endemà de la notificació, la resolució del qual posarà fi a la via administrativa.  
  
2. Amb el mateix fi, quan es produïsca alguna de les circumstàncies descrites en l'apartat anterior, l'alumnat o els seus representants legals podran renunciar a l'avaluació i qualificació d'una o de dues convocatòries previstes per al mòdul de Pràctiques.  
La sol·licitud perquè s'admeta l'esmentada renúncia es podrà efectuar durant tot el període previst per a la realització del mòdul de Pràctiques. El director o la directora del centre públic on conste l'expedient acadèmic de l'alumne o alumna resoldrà la petició en el termini de cinc dies hàbils i incorporarà una còpia de la resolució al dit expedient.  
  
Quan la resolució adoptada siga favorable, si l'alumne o alumna disposa d'una nova convocatòria per al mòdul de Pràctiques en el mateix curs acadèmic, l'equip docent podrà decidir si les hores efectuades fins al moment de la concessió de la renúncia a la convocatòria, amb un mínim de 100, li són comptabilitzades com a realitzades i, en conseqüència, només haja de dur a terme les hores que falten fins a completar les assignades al dit mòdul professional. També l'equip docent podrà prendre aquesta decisió si la següent convocatòria que dispose l'alumne o alumna correspon a un curs acadèmic posterior i es matricula en el mateix centre educatiu; si continua els estudis en un altre centre, haurà de realitzar novament el total d'hores atribuït al mòdul de Pràctiques.  
  
  
Vint-i-un. Convalidacions  
Les sol·licituds de convalidacions corresponents requereixen la matriculació prèvia de l'alumne o l'alumna. Aquestes se sol·licitaran en la secretaria del centre on realitze la matrícula i quedaran registrades en els documents d'avaluació, utilitzant l'expressió «convalidada».  
Les convalidacions que se sol·liciten atendran al que disposa l'Ordre ECI/3830/2005, de 18 de novembre, per la qual es modifica l'Ordre ECI/3224/2004, de 21 de setembre, per la qual s'estableixen convalidacions a efectes acadèmics entre determinats ensenyaments que condueixen a l'obtenció de titulacions oficials en l'àmbit de l'activitat física i l'esport amb les corresponents del bloc comú de Tècnics Esportius, establits pel Reial Decret 1913/1997, de 19 de desembre, i l'Ordre ECW 8118/2004, de 8 d'octubre.  
  
Vint-i-dos. Alumnat amb necessitats educatives especials  
De conformitat amb el que estableix l'article 71 de la Llei Orgànica 2/2006, de 3 de maig, d'Educació, s'asseguren els recursos necessaris perquè els alumnes i les alumnes que requerisquen una atenció educativa diferent de l'ordinària per presentar necessitats educatives especials puguen aconseguir el màxim desenvolupament possible de les seues capacitats.  
Per a donar resposta educativa adequada per a l'alumnat amb necessitats educatives especials en Ensenyaments Esportius de Règim Especial, caldrà ajustar-se al que disposa l'Ordre de 14 de març de 2005, de la Conselleria de Cultura, Educació i Esport, per la qual es regula l'atenció a l'alumnat amb necessitats educatives especials escolaritzat en centres que imparteixen Educació Secundària (DOCV 14.04.2005).  
A l'alumnat amb necessitats educatives especials que estiga cursant un cicle d'Ensenyaments Esportius es podran fer adaptacions curriculars destinades a l'adquisició de competències comunicatives per a aquelles persones que presenten dificultats d'expressió, tant en la seua programació com en la seua avaluació. En cap cas, les esmentades adaptacions suposaran una reducció ni eliminació del nivell i quantitat dels resultats d'aprenentatge establits en el títol de Tècnic Esportiu o Tècnic Esportiu Superior.  
Així mateix, de conformitat amb el que estableix l'article 57 de la Llei Orgànica 8/2013, de 9 de desembre, per a la millora de la qualitat educativa correspon a les administracions educatives assegurar els recursos necessaris perquè els alumnes i les alumnes matriculats en centres sostinguts amb fons públics, que requerisquen una atenció educativa diferent de l'ordinària, per presentar necessitats educatives especials, per dificultats específiques d'aprenentatge, TDAH, per les seues altes capacitats intel·lectuals, per haver-se incorporat tard al sistema educatiu, o per condicions personals o d'història escolar, puguen aconseguir el màxim desenvolupament possible de les seues capacitats personals i, en tot cas, els objectius establits amb caràcter general per a tot l'alumnat.  
  
  
Vint-i-tres. Avaluació dels processos d'ensenyament, del projecte curricular i de les programacions didàctiques  
El professorat avaluarà l'aprenentatge de l'alumnat, el procés d'ensenyament i la seua pràctica docent en relació amb els objectius del currículum, amb les necessitats educatives del centre i amb les característiques de l'alumnat, la qual cosa implicarà l'avaluació i revisió, si és el cas, del projecte curricular de cicle i de les programacions didàctiques que estiguen desenvolupant.  
  
  
DISPOSICIÓ ADDICIONAL   
  
Única  
Per a tot allò relatiu a l'organització i el funcionament dels centres públics i centres autoritzats no previst en la present norma serà aplicable, de forma subsidiària, allò que s'ha disposat per als ensenyaments de Formació Professional, i de no contemplar-se en estes últimes, s'aplicarà el que disposen els Ensenyaments d'Educació Secundària.  
  
València, 7 de juliol 2016.- La directora general de Formació Professional i Ensenyaments de Règim Especial: Marina Sánchez Costas. El director general de Centres i Personal Docent: José Joaquín Carrión Candel.